PATVIRTINTA

 Kėdainių r. Krakių Mikalojaus Katkaus gimnazijos direktoriaus

2022 m. sausio 19 d. įsakymu Nr. V-24

**KRAKIŲ MIKALOJAUS KATKAUS GIMNAZIJOS**

**2022–2026 METŲ STRATEGINIS  PLANAS**

**I SKYRIUS**

 **BENDROSIOS NUOSTATOS**

###  1. Informacija apie gimnaziją:

Kėdainių r. Krakių Mikalojaus Katkaus gimnazija įsteigta 1940 metais.

Kodas191019634

Adresas: Kauno g. 22, LT-58251, Krakės, Kėdainių r. sav.

Elektroninis paštas katkausgimnazija@gmail.com

Internetinė gimnazijos svetainė http://www.katkaus.kedainiai.lm.lt

Savininkas Kėdainių rajono savivaldybės taryba

 2. Kėdainių r. Krakių Mikalojaus Katkaus gimnazijos 2022–2026 metų strateginis planas parengtas remiantis Lietuvos Respublikos švietimo įstatymu, Valstybine švietimo

2013–2022 metų strategija, Lietuvos pažangos strategija ,,Lietuva 2030“, Geros mokyklos koncepcija, **2021–2023 m. Kėdainių rajono savivaldybės strateginiu veiklos planu, Krakių Mikalojaus Katkaus gimnazijos (toliau – Gimnazija) nuostatais, Gimnazijos veiklos kokybės įsivertinimo išvadomis, 2019–2021 metų strateginio veiklos plano įgyvendinimo ataskaitomis, Gimnazijos** bendruomenės pasiūlymais.

3. Gimnazijos strateginis planas – penkerių metų veiklos planavimo dokumentas, kuriame suformuluota Gimnazijos vizija, misija, prioritetai, tikslai, uždaviniai ir priemonės numatytiems tikslams pasiekti.

4. Gimnazijos 2022–2026 metų strateginį planą rengė darbo grupė, sudaryta Gimnazijos direktoriaus 2021 m. lapkričio 8 d. įsakymu Nr. V-490 „Dėl darbo grupės Krakių Mikalojaus Katkaus gimnazijos 2022–2026 metų strateginiam planui parengti sudarymo“. Strateginio plano įgyvendinimą koordinuoja Gimnazijos direktorius. Rengiant Gimnazijos strateginį planą buvo laikomasi kryptingumo, viešumo, partnerystės, bendravimo ir bendradarbiavimo principų.

### II SKYRIUS

**2019–2021 METŲ STRATEGINIO PLANO ĮGYVENDINIMO ANALIZĖ**

5. Atliekant 2019–2021 metų Gimnazijos strateginio plano įgyvendinimo analizę buvo remiamasi Gimnazijos 2019, 2020 ir 2021 metų veiklos planų įgyvendinimo ataskaitomis, Gimnazijos veiklos kokybės išorės rizikos vertinimo ataskaita, Gimnazijos veiklos kokybės įsivertinimo rezultatais, 2018–2019, 2019–2020 ir 2020–2021 mokslo metų pažangumo suvestinėmis bei pagrindinio ugdymo pasiekimų patikrinimo, brandos egzaminų, nacionalinių mokinių pasiekimų patikrinimų duomenimis. 2019–2021 metų strateginiame plane Gimnazija buvo išsikėlusi šiuos tikslus ir uždavinius:

I tikslas. Siekti aukštesnių mokymosi pasiekimų ir kiekvieno mokinio pažangos.

Uždaviniai:

1. Tobulinti pamokos organizavimą;
2. Planuoti, stebėti ir analizuoti mokinių pažangą ir pasiekimus;
3. Efektyvinti gimnazijos ir tėvų bendradarbiavimą padedant vaikams mokytis.

II tikslas. Kurti sveiką, saugią ir šiuolaikinius ugdymo(si) poreikius atitinkančią aplinką.

Uždavinys. Stiprinti fizinę, socialinę ir emocinę sveikatą.

Siekiant aukštesnių mokymosi pasiekimų Gimnazijoje ypatingas dėmesys buvo skiriamas pamokos organizavimui tobulinti, mokymosi pagalbai teikti, mokinio individualiai pažangai stebėti. Mokytojai kasmet organizavo apie 70 įvairių dalykų integruotų pamokų, vedė pamokas gimnazijos edukacinėse erdvėse, išbandė netradicines savo turiniu bei metodais pamokas bei išvažiuojamąsias edukacines programas.

|  |  |  |  |  |  |
| --- | --- | --- | --- | --- | --- |
| **Metai** | **Integruotos pamokos** | **Edukacinės veiklos išvykų metu** | **Pamokos gimnazijos erdvėse** | **Pamokos seniūnijos teritorijoje** | [**Nuotolinės pamokos**](http://www.flippity.net/)**-susitikimai** |
| **2019** | 47 | 35 | 157 | 65 | — |
| **2020** | 70 | 10 | 102 | 18 | 33 |
| **2021** | 77 | 21 | 150 | 36 | 31 |

Gimnazijoje buvo teikiama pagalba mokiniui orientuojantis į kiekvieno mokinio poreikius. Visiems mokiniams buvo sudarytos galimybės lankyti įvairių mokomųjų dalykų konsultacijas. Ugdymo plane numatytosvalandos, skirtos mokinių ugdymo(si) poreikiams ir mokymosi pagalbai teikti, panaudotos dalykų modulių mokymui, ilgalaikėms konsultacijoms dalykų žinioms gilinti ir mokymosi spragoms likviduoti. Trumpalaikės konsultacijos vyko per pertraukas, po pamokų. Pedagogai teikė įvairių dalykų konsultacijas 1–3 kartus per savaitę. Mokiniams, pasirinkusiems laikyti brandos egzaminus 2021 metais ir dėl Covid-19 pandemijos patyrusiems mokymosi praradimų, buvo skirtos lietuvių kalbos ir literatūros, biologijos, informacinių technologijų, anglų kalbos, matematikos, istorijos ir fizikos kontaktinės konsultacijos. Įgyvendinant projektą „Kokybės krepšelis“ 2020–2021 m. m. vyko personalizuotos matematikos (8 klasei) bei lietuvių kalbos ir literatūros (Ig klasei) konsultacijos po 1 val. per savaitę. Konsultacijų metu net 97 proc. mokinių gavo  personalinę pagalbą. Gimnazijoje ir jos skyriuose ugdomi  specialiųjų poreikių mokiniai, kuriems teikiama logopedo pagalba 1–2 kartus per savaitę ir specialiojo pedagogo pagalba, organizuojant specialiąsias pamokas 1–3 kartus per savaitę arba dirbant per pamoką kartu su mokytoju. Du mokytojo padėjėjai teikė pagalbą 5–7 mokiniams po 2–5 val. per dieną pagal pedagoginės-psichologinės tarnybos rekomendacijas.

Visi gimnazijos mokytojai, klasių vadovai, pagalbos mokiniui specialistai ir administracija naudojo bendrą, 2020 metais sukurtą, skaitmeninę mokinių asmeninės pažangos stebėjimo priemonę virtualioje gimnazijos „Microsoft 365“ aplinkoje, kuri padėjo sistemingai fiksuoti mokinių mokymosi rezultatus, stebėti individualią kiekvieno mokinio pažangą, kaupti duomenis ir juos analizuoti bei pritaikyti koreguojant mokymą(si), tikslingai parenkant mokomąją medžiagą ir teikiant mokiniams mokymo(si) pagalbą. Gimnazijoje daug dėmesio skiriama gabių mokinių ugdymui, jų ruošimui olimpiadoms, konkursams, varžyboms. Iš viso 2021 m. Gimnazijos mokiniai dalyvavo 464 konkursuose, olimpiadose, varžybose ir 124 mokiniai tapo prizininkais. Tai net 37 prizininkais daugiau nei 2020 metais. Kėdainių rajono savivaldybės gabių mokinių skatinimo komisijos piniginiais prizais apdovanoti: 2019 m. – 12 mokinių, 2020 m. – 2 mokiniai, 2021 m. – 5 mokiniai.

Gimnazijoje neblogai išvystyta neformaliojo švietimo veikla. Kiekvienam mokiniui sudarytos sąlygos dalyvauti pasirinktuose būreliuose. Mokiniams kasmet pasiūloma apie 30 meno, sporto ir akademinės krypties būrelių. 2020–2021 m. m. būrelius lankė 57,5 proc. mokinių (neskaičiuojant ikimokyklinio ir priešmokyklinio ugdymo), o 2021–2022 m. m. – 67,3 proc. mokinių. Maždaug penktadalis Gimnazijos mokinių renkasi popamokinę veiklą Krakių kultūros centre, apie 30 mokinių lanko meno, sporto mokyklas ir būrelius Kėdainių mieste.

Nuoseklus ir sistemingas dėmesys asmeninei mokinių pažangai, mokymosi rezultatų stebėjimas bei išsami jų analizė, įvairiapusė pagalba mokiniui, tinkamas mokymo(si) priemonių ir metodų pasirinkimas, atsakingas bendradarbiavimas su tėvais leido palaipsniui pasiekti geresnių mokymo(si) rezultatų: mokslo metų kokybė 2021 metais pakilo iki 38 proc. (2020 metais buvo 35,4 proc.), padaugėjo mokinių, kurie mokslo metus baigė labai gerais ir gerais įvertinimais (žr. 1 lentelę), žymiai pagerėjo brandos egzaminų rezultatai.

**1 lentelė.** Mokslo metų pažangumas

|  |  |  |  |  |  |
| --- | --- | --- | --- | --- | --- |
| **Mokslo metai** | **Mokslo metų pažangumas (%)** | **Baigė labai gerai ir gerai****(%)** | **Baigė patenkinamai****(%)** | **Baigė nepatenkina-mai (%)** | **Palikta kartoti ugdymo programos****(%)** |
| **2018–2019 m. m.** | 92  | 29  | 63  | 8  | 4  |
| **2019–2020 m. m.** | 91  | 32  | 60  | 8  | 3,8  |
| **2020–2021 m. m.** | 94,6  | 33  | 62  | 5  | 1,5  |

Lyginant brandos egzaminų rezultatų pokytį, matyti, kad visų valstybinių egzaminų, išskyrus lietuvių k. ir literatūros bei biologijos, balų vidurkiai 2021 metais yra aukštesni nei 2020 metais. 2021 metais visų valstybinių brandos egzaminų gimnazijos mokinių balų vidurkiai yra aukštesni nei rajono ir šalies egzaminų vidurkiai (žr. 2 lentelę).

**2 lentelė.** Brandos egzaminų rezultatai

|  |  |
| --- | --- |
| **Egzaminai (valstybiniai)** | **Balų vidurkiai** |
| **2019**  | **2020** | **2021** | **Kėdainių r.** | **Šalies**  |
| **Lietuvių k. ir literatūra** | 43,7  | 52,7  | **44,2** | 41,1 | 42,4 |
| **Anglų kalba** | 56,1  | 59,2  | **71,9**  | 65,1 | 61,1 |
| **Matematika** | 25  | 22,7 | **38,5**  | 32,1 | 31,2 |
| **Istorija**  | 49  | 47,9 | **53,9**  | 48,2 | 47,4 |
| **Fizika** | 56,8  | 35,7 | **55,5**  | 47,7 | 42,7 |
| **Biologija**  | 48 | 77,6  | **72,0** | 57,7 | 50,7 |
| **Informacinės technologijos** | 23,5  | 28  | **84,0**  | 41,4 | 43,1 |

Taip pat geresni buvo pagrindinio ugdymo pasiekimų patikrinimo ir nacionalinio mokinių pasiekimų patikrinimo rezultatai (žr. 3 ir 4 lenteles).

**3 lentelė.** Pagrindinio ugdymo pasiekimų patikrinimo rezultatai

|  |  |
| --- | --- |
| **PUPP** | **Balų vidurkis** |
| **2019** | **2021** |
| **Matematika** | 4,96 | **5,65**  |
| **Lietuvių k. ir lit.** | 6,0 | **6,85**  |

**4 lentelė.** 2021 metų nacionalinio mokinių pasiekimų patikrinimo rezultatai

|  |  |
| --- | --- |
| **NMPP** | **Surinktų taškų vidurkis** |
| **gimnazijos** | **šalies** |
| **Skaitymas 4 kl.** | 25,9  (iš 31) | 21,9 |
| **Matematika 4 kl.** | 32,1 (iš 40)  | 27,0 |
| **Skaitymas 8 kl.** | 29,3  (iš 37) | 27,0 |
| **Matematika 8 kl.** | 29,2   (iš 50)  | 29,6 |

Įgyvendinant antrąjį tikslą – Kurti sveiką, saugią ir šiuolaikinius ugdymo(si) poreikius

atitinkančią aplinką, klasių vadovai, dalykų mokytojai, karjeros ugdymo specialistė, renginių organizatorė, savivaldos organizacijos bei pagalbos mokiniui specialistai organizavo įvairius prevencinius renginius. Socialinės pedagogės ir mokinių tarybos iniciatyva kasmet vyko renginiai, skirti „Veiksmo savaitei „Be Patyčių “. Mokinių sveiką gyvenseną skatino visuomenės sveikatos priežiūros specialistės organizuoti ankstyvosios intervencijos užsiėmimai. Tėvų apklausoje teiginiui „Mokykloje rūpinamasi sveika gyvensena (sveiku gyvenimo būdu)“ pritarė 88 proc. tėvų. 2020 ir 2021 m. ypatingas dėmesys buvo skirtas COVID-19 ligos valdymui: mokinių testavimui, higienos reikalavimų laikymosi kontrolei, COVID-19 atvejų ištyrimui, gimnazijos bendruomenės konsultavimui vakcinacijos, testavimo, izoliavimosi klausimais. Visose klasėse vyko pokalbiai apie kaukių dėvėjimo svarbą, asmens higieną ir COVID-19 infekcijos plitimą ribojančius reikalavimus.

Gimnazijoje visada didelis dėmesys buvo skiriamas vaikų fiziniam aktyvumui. Gimnazija priklauso Sveikatą stiprinančių mokyklų tinklui. Mokiniai aktyviai dalyvavo lengvosios atletikos, krepšinio, tinklinio, futbolo neformaliojo vaikų švietimo užsiėmimuose. Pertraukų metu vyko žaidimų turnyrai, kurie padėjo užtikrinti aktyvų mokinių laisvalaikį. Dvejus metus iš eilės gimnazijos 3 ir 4 klasių mokiniai tapo respublikinio projekto „Olimpinis mėnuo“ nugalėtojais. Mokiniams sudarytos galimybės sportuoti Gimnazijos sporto salėje per pertraukas ir po pamokų, dalyvauti sporto šventėse, įvairiose respublikos ir tarptautinėse varžybose.

Gimnazijoje buvo atliekami įvairūs tyrimai ir anketinės apklausos, kuriomis siekiama išsiaiškinti žalingų įpročių bei patyčių paplitimą gimnazijoje. 2021 metais vykusios 5–8 ir Ig, IIg klasių mokinių apklausos „Patyčios gimnazijoje“ rezultatai parodė, kad patyčios gimnazijoje yra retas reiškinys, į jas operatyviai reaguojama. 83 proc. mokinių pritarė teiginiui „Jeigu mokiniai pasako mokytojui, kad vyksta patyčios, mokytojas tikrai sprendžia šią problemą“. Net 95 proc. tėvų apklausoje nurodė, kad jų vaikas per paskutinius 2 mėnesius iš kitų mokinių nesityčiojo. Tai rodo, jog mokiniai geba save valdyti stresinėse situacijose, moka konstruktyviai spręsti konfliktus ir problemas.

Gimnazijoje kiekvienas mokinys dalyvauja bent vienoje prevencinėje programoje. Įgyvendinant žalingų įpročių, nusikalstamumo, smurto, patyčių, nepageidaujamo elgesio prevenciją Gimnazijoje į ugdymo dalykų turinį integruojamos „Sveikatos ir lytiškumo ugdymo bei rengimo šeimai bendroji programa“ ir „Alkoholio, tabako ir kitų psichiką veikiančių medžiagų vartojimo prevencinė programa“. Per klasių valandėles ir neformaliąsias veiklas įgyvendinamos šios ankstyvosios prevencijos programos: 1–3 klasėse „Įveikiame kartu“, 4 klasėse „Obuolio draugai“, 5–8 klasėse „Paauglystės kryžkelės“, Ig–IIg klasėse „Raktai į sėkmę“. 2021 m. vykdytoje apklausoje teiginiui „Mokykloje vykdomos prevencinės, sveikatos ugdymo programos yra veiksmingos“ pritarė 90 proc. mokytojų.

2020 m. Gimnazija tapo „Mokyklų edukacinių erdvių konkurso“ nugalėtoja. Gimnazijos teritorijoje atnaujintos 6 erdvės ir sukurtos naujos edukacinės erdvės: „Vilties traukinys“, lauko klasė „Du kart du“, „Šokio ritmu“, „Lino kelias“, „Bičių deivė – Austėja“, poilsio zona „Ievų pavėsy“. Mokiniai džiaugiasi, kad Gimnazijoje gali mokytis ir ilsėtis. Mokinių apklausoje teiginiui  „Mokykloje yra pakankamai įvairių erdvių dirbti ir ilsėtis“ pritarė 84 proc. mokinių, teiginiui „Mokyklos kieme ir mokykloje skiriamas deramas dėmesys vaiko saugumui“ pritarė 92 proc. tėvų.

Gimnazijai kaip besimokančiai organizacijai ypatingai svarbu siekti geresnių mokymosi rezultatų, kurių neįmanoma pasiekti be kiekvieno mokinio individualios pažangos, užtikrinti saugias ir sveikas ugdymo(si) sąlygas, todėl siūloma tų pačių tikslų įgyvendinimą perkelti į naują strateginį planą.

**III SKYRIUS**

**IŠORĖS APLINKOS VEIKSNIAI**

6. **Politiniai veiksniai.** Gimnazija yra Kėdainių rajono savivaldybėje švietimo paslaugas teikianti institucija, jos veikla yra priklausoma nuo šalies ir Kėdainių rajono savivaldybės formuojamos švietimo ir ekonomikos politikos, Švietimo, mokslo ir sporto ministerijos bei savininko, Kėdainių rajono savivaldybės tarybos, sprendimų.

Per pastaruosius metus Lietuvos švietimo sistemoje įvyko labai daug pokyčių: nuo 2018 metų švietimo kokybei gerinti įvestas kokybės krepšelis, įgyvendinama etatinio darbo užmokesčio sistema bendrojo ugdymo, neformaliojo švietimo ir profesijos mokytojams, pasikeitė mokyklų finansavimo modelis, patvirtintas pedagogų rengimo modelis ir pedagoginių profesijų prestižo kėlimo programa. Lietuvoje dėl vykdytų švietimo reformų, jas lydinčių neramumų, demografinio nuosmukio, ypač po dalies ugdymo įstaigų streiko dėl įdiegtos etatinio mokytojų darbo apmokėjimo tvarkos nuo 2015 m. iki 2020 m. mažėjo pasitikinčių švietimu gyventojų dalis.

Esminiai švietimo siekiai: švietimo sistemos finansavimo didinimas, geresni mokinių pasiekimai ir mažesni pasiekimų atotrūkiai tarp skirtingų mokyklų ir savivaldybių, ugdymo turinio atnaujinimas, įtraukiojo ugdymo stiprinimas, mokyklų infrastruktūros modernizavimas ir kt.

7. **Ekonominiai veiksniai.** Per pastaruosius keletą metų gerėjant pagrindiniams šalies ekonomikos rodikliams, švietimo finansavimo tempai atsilieka nuo bendrojo ekonomikos augimo. Vyriausybė, įgyvendindama nacionaliniame susitarime dėl švietimo politikos numatytus įsipareigojimus, nuo 2022 m. kasmet tolygiai didins valstybės finansavimą švietimui. Vyriausybės planuose skelbiama, kad 2022 m. bendras valstybės ir savivaldybių finansavimo prieaugis švietimui sieks 344 mln. Eur. Didžioji dalis lėšų – 219 mln. Eur – kaip tik bus skiriama mokytojų, kitų pedagoginių darbuotojų, mokslininkų, dėstytojų, neakademinių darbuotojų atlyginimams didinti ne mažiau kaip 10 proc. Planuojama didinti finansavimą įtraukiajam, STEAM ugdymui stiprinti, mokyklų infrastruktūrai kurti ir atnaujinti.

8. **Socialiniai veiksniai.** Gimnazijos socialinę situaciją ir tendencijas apsprendžia bendroji situacija Lietuvos Respublikoje bei Kėdainių rajono savivaldybėje. Kėdainių rajono savivaldybės gyventojų skaičius mažėja, kartu mažėja darbingų asmenų ir mokyklinio amžiaus vaikų skaičius.

 COVID-19 pandemija lėmė, ko gero, didžiausią švietimo sistemos sutrikdymą istorijoje. Mokyklos yra socialinės veiklos ir žmonių sąveikos vietos. Joms užsidarius, daug vaikų ir jaunuolių stokojo socialinio kontakto, kuris yra esminis mokymuisi ir raidai. Didžiausią neigiamą įtaką mokyklų uždarymas turėjo socialiai pažeidžiamų šeimų vaikams. EBPO (2020b) atkreipiamas dėmesys į šiuos iššūkius: dėl pandemijos įvykusios izoliacijos poveikį išsiskyrusių tėvų vaikams, neįgaliems vaikams, benamiams vaikams, streso sukeliamą poveikį vaikų psichikos sveikatai – ypač jau turintiems psichikos sveikatos sutrikimų. Dėl perteklinio laiko, kurį vaikai leido prie kompiuterinės įrangos ekranų, pablogėjo vaikų emocinė būsena ir suprastėjo fizinė sveikata.

 Daugėja specialiųjų ugdymosi poreikių turinčių vaikų ikimokyklinio ugdymo įstaigose ir bendrojo ugdymo mokyklose. Yra siekiama, kad kuo daugiau mokinių, kuriems nustatyti specialieji ugdymosi poreikiai, mokytųsi bendrosios paskirties ugdymo įstaigose kartu su bendraamžiais.

9. **Technologiniai veiksniai.** Pažangių technologijų plėtra reikalauja keisti ugdymo metodiką, taikyti veiksmingus mokymo (si) būdus. Tarptautiniai tyrimai rodo, kad modernios ugdymo(si) erdvės turi teigiamą poveikį mokinių mokymosi pasiekimams. Mokykloms dar trūksta laboratorijų, ypač kaimo mokykloms. Tarptautinių mokinių pasiekimų patikrinimų (PISA, TIMSS) duomenys rodo, kad aukščiausius gamtos mokslų rezultatus pasiekia šalys, kurių mokyklos nejaučia išteklių trūkumo ir yra aprūpintos mokslinėmis laboratorijomis ir kitomis priemonėmis.

Besikeičiančios informacinės komunikacinės technologijos, didėjančios jų taikymo galimybės skatina plėtoti IKT infrastruktūrą. Skaitmeninių technologijų atsiradimas ir jų plėtra reikalauja iš mokytojo tobulinti profesines kompetencijas, keisti mokymo ir mokymosi metodiką, atnaujinti mokymo priemones. Ugdymui skirtų skaitmeninių technologijų trūkumas trukdo mokykloms organizuoti kokybišką ir šiuolaikinius ugdymo(si) poreikius atitinkantį ugdymą.

### IV SKYRIUS

###  VIDAUS APLINKOS VEIKSNIAI

 10. **Organizacinė struktūra.** Gimnazijos savininkas yra Kėdainių rajono savivaldybės taryba. Gimnazija vykdo ikimokyklinio, priešmokyklinio, pradinio, pagrindinio ir vidurinio ugdymo programas. Gimnazijai priklauso trys struktūriniai padaliniai (skyriai): „Bitutės“ skyrius, Meironiškių skyrius ir Pajieslio daugiafunkcis centras. „Bitutės“ skyriuje ugdomi ikimokyklinio ir priešmokyklinio amžiaus vaikai, o Meironiškių skyriuje ir Pajieslio daugiafunkciame centre organizuojamas ikimokyklinis, priešmokyklinis ir pradinis ugdymas.

 Gimnazijai vadovauja direktorius. Ugdomąją veiklą organizuoja direktoriaus pavaduotoja ugdymui, ūkinę veiklą organizuoja direktoriaus pavaduotoja ūkiui. Aukščiausias gimnazijos savivaldos organas yra gimnazijos taryba. Gimnazijoje veikia ir kitos savivaldos institucijos: mokytojų taryba, metodinė taryba, mokinių taryba, tėvų komitetas.

11. **Finansiniai ištekliai.** Gimnazija finansuojama iš 2 pagrindinių šaltinių – iš Lietuvos Respublikos Vyriausybės skiriamų švietimui finansuoti nacionalinio biudžeto asignavimų (mokymo lėšos) ir Kėdainių rajono savivaldybės biudžeto (aplinkos lėšos). Vyriausybės lėšos skiriamos ugdymo planui įgyvendinti, švietimo pagalbai teikti ir gimnazijos valdymui. Tai valstybės garantuotos lėšos, kurios skiriamos atsižvelgiant į mokinių skaičių. Aplinkos funkcijoms garantuoti yra skiriamos lėšos iš Kėdainių rajono savivaldybės biudžeto. Šios srities finansavimas nedidėja taip sparčiai, kaip auga prekių ir ypač paslaugų kainos. Šias lėšas Gimnazija turi labai atsakingai ir taupiai naudoti. Papildomai lėšos pritraukiamos iš atsitiktinių paslaugų programų, kurias vykdo Gimnazija, laimėtų projektų, rėmėjų ir 2 proc. gyventojų pajamų mokesčio paramos.

* 1. Papildomai gautos lėšos iš Kėdainių rajono savivaldybės 2021 m:
		1. Lėšos skirtos „Bitutės“ kondicionavimo sistemai – 4,3 tūkst. Eur;
		2. Skaitmeniniam ugdymui – 7,6 tūkst. Eur;
		3. Keltuvo įrengimui neįgaliesiems – 16,1 tūkst. Eur;
		4. Mokytojų skatinimui – 1,8 tūkst. Eur;
		5. Mokymosi praradimų kompensavimui dėl Covid-19 pandemijos – 5,0 tūkst. Eur;
		6. Mokinių maitinimo kompensavimui – 0,2 tūkst. Eur.
	2. Gauta lėšų iš kitų šaltinių:
		1. surinkta iš specialiųjų programų (autobuso, patalpų nuomos, skalbimo paslaugų, tėvų įnašų) – 4,3 tūkst. Eur;
		2. gyventojų pajamų mokesčio – 0,6 tūkst. Eur;
		3. parama iš kitų šaltinių – 0,1 tūkst. Eur;
		4. apmokėjimui už egzaminų vykdymą, vertinimą – 2,3 tūkst. Eur;
		5. 2021 m. baigtas švietimo mainų paramos fondo „ERASMUS +“ projektas „21 th century schools“. Nuo 2018 m. gautas 80 proc. finansavimas – 24,0 tūkst. Eur;
		6. Europos Sąjungos fondų investicijų priemonės „Kokybės krepšelis“ lėšos: 2020–2021 m. m. – 31 152 Eur, 2021–2022 m. m. – 35 046 Eur.

 12. **Žmogiškieji ištekliai.** Gimnazijoje ir jos skyriuose 2021 m. rugsėjo 1 d. duomenimis dirba 1 mokytojas ekspertas (2,4 proc.), 12 mokytojų metodininkų (29,3 proc.), 17 vyresniųjų mokytojų (41,5 proc.), 11 mokytojų (26,8 proc.), socialinis pedagogas, 2 specialieji pedagogai-logopedai, 2 mokytojo padėjėjai, bibliotekininkas. Vidutinis pedagoginių darbuotojų amžius yra 49 metai. Gimnazijoje su skyriais dirba 36 ūkinio personalo darbuotojai.

2021 m. rugsėjo 1 d. duomenimis gimnazijoje su skyriais mokosi 303 ugdytiniai. Per trejus metus ugdytinių skaičius sumažėjo 26 ugdytiniais. Ikimokyklinis ir priešmokyklinis ugdymas teikiamas 57 (18,8 proc.) vaikams. Pagal pradinio ugdymo programą mokosi 87 (28,7 proc.) mokiniai, pagal pagrindinio ugdymo programos pirmąją dalį – 99 (32,7 proc.) mokiniai, pagal pagrindinio ugdymo programos antrąją dalį – 32 (10,6 proc.) mokiniai, pagal vidurinio ugdymo programą – 28 (9,2 proc.) mokiniai. Gimnazijoje su skyriais mokosi 85 (28,0 proc.) specialiųjų ugdymosi poreikių turintys mokiniai. 13 mokinių mokosi pagal individualizuotą bendrąją programą, 26 – pritaikant bendrąją programą. 59 ugdytiniams teikiama logopedo pagalba, 29 – specialiojo pedagogo pagalba. 103 (34 proc.) vaikai yra socialiai remtini, o 38 vaikai (12,5 proc.) yra iš socialinės rizikos šeimų (15 šeimų). Vaikų iš socialinės rizikos šeimų skaičius padidėjo 4,5 proc., o socialiai remtinų mokinių sumažėjo 4 proc.

 **13. Ryšių sistema, informacinės ir komunikacinės sistemos.** Gimnazijoje veikia šviesolaidinis interneto ryšys. 2021 m. įrengti 6 bevielio interneto prieigos taškai. Mokytojai ugdymui naudoja virtualią mokymo(si) aplinką Microsoft 365, elektroninį dienyną, skaitmeninius vadovėlius. Informacija apie Gimnazijos veiklą skelbiama interneto svetainėje <http://www.katkaus.kedainiai.lm.lt/>.

 Gimnazija aprūpinta įvairia kompiuterine technika:

 13.1. kompiuteriai informacinių technologijų kabinetuose – 39;

 13.2. kompiuteriai mokytojų darbo kabinetuose – 46;

 13.3. kompiuteriai bibliotekoje ir skaitykloje – 8;

 13.4. administravimui skirti kompiuteriai – 12;

 13.5. planšetiniai kompiuteriai – 97;

 13.6. nešiojamieji kompiuteriai – 38;

 13.7. interaktyviosios lentos – 2, interaktyvieji ekranai – 3;

 13.8. vaizdo projektoriai – 35.

 Šiuo metu bibliotekos ir skaityklos fonde sukaupta 7774 egzempliorių knygų, 8813 egzempliorių vadovėlių ir 241 vnt. mokymo priemonių. Bibliotekos knygų, vadovėlių bei mokymo priemonių fondas kasmet papildomas.

 Dalis Gimnazijos vidinių erdvių ir Gimnazijos pastato prieigos yra stebimos vaizdo kameromis.

### V SKYRIUS

### VEIKLOS KOKYBĖS ĮSIVERTINIMAS IR IŠVADOS

 14. 2021 m. naudojant IQES online Lietuva internetine sistema buvo atliktas Gimnazijos veiklos kokybės įsivertinimas. Pagal mokytojų, mokinių ir tėvų anketinių apklausų duomenis išskirti daugiausia pritarimų (aukščiausios vertės) ir mažiausiai pritarimų (žemiausios vertės) surinkę teiginiai:

14.1. mokytojų apklausos aukščiausios vertės:

|  |  |
| --- | --- |
| Mokykloje yra pakankamai įvairių erdvių mokiniams mokytis ir ilsėtis  | 3,9 |
| Mokyklos metiniuose planuose numatomos integruotos veiklos ir projektai  | 3,9 |
| Pamokos pradžioje su mokiniais aptariu, ko ir kaip mokysimės  | 3,8 |
| Jeigu mokiniai nesupranta temos, visuomet paaiškinu, netaupydamas pamokos laiko siekiu, kad neliktų spragų  | 3,8 |
| Skatinu mokinius atliekant užduotis panaudoti žinias įgytas ir kitų dalykų pamokose  | 3,7 |

14.2. mokinių apklausos aukščiausios vertės:

|  |  |
| --- | --- |
| Jei būčiau mokyklos direktorius (-ė), tikrai siekčiau, kad pamokos būtų įdomesnės, įvairesnės  | 3,6 |
| Mokykloje su visais (lėtesnio būdo, naujokais, jaunesniais ir kt. mokiniais) elgiuosi pagarbiai  | 3,5 |
| Mokytojai tiki, kad kiekvienas iš mūsų gali padaryti pažangą  | 3,3 |
| Daugelis mokytojų stengiasi, kad klasė išmoktų, suprastų ir sudėtingus dalykus  | 3,3 |
| Aš mokykloje jaučiuosi saugus visur (klasėje, koridoriuose, kieme, valgykloje, tualetuose ir kt.)  | 3,3 |

14.3. tėvų (globėjų, rūpintojų) apklausos aukščiausios vertės:

|  |  |
| --- | --- |
| Esu tikra (-as), kad turiu mokyti savo vaiką planuoti ir efektyviai naudoti savo laiką, siekti tikslų  | 3,7 |
| Aš savo vaikui pasakau, ko tikiuosi iš jo mokymosi  | 3,6 |
| Man yra svarbus vaiko gebėjimo veikti naujose, nestandartinėse situacijose, ugdymas  | 3,6 |
| Aš gilinuosi į mokytojų pateikiamą informaciją apie vaiko mokymąsi, pažangą, pasiekimus, mokymosi spragas  | 3,6 |
| Mokykloje tėvai visada laukiami  | 3,6 |

14.4. mokytojų apklausos žemiausios vertės:

|  |  |
| --- | --- |
| Mokykloje retai vyksta bendri aptarimai, diskusijos apie mokinių mokymosi pasiekimus ir pažangą  | 1,7 |
| Daugiau dirbu su gerai besimokančiais mokiniais, nes jie yra labiau motyvuoti mokytis  | 2,1 |
| Mūsų mokykloje patyčių, mokinių elgesio problemos neaktualios  | 2,3 |
| Mokausi iš kolegų, dažnai stebiu jų atviras pamokas  | 2,5 |
| Taupydama(s) pamokos laiką, mokiniams paaiškinu ir pasakau, koks užduoties atlikimo būdas yra tinkamiausias  | 2,6 |

14.5. mokinių apklausos žemiausios vertės:

|  |  |
| --- | --- |
| Mes patys galime pasirinkti, kaip (kokiu būdu) atlikti užduotis  | 2,3 |
| Mes dažnai galime pasirinkti skirtingo sunkumo užduotis, išbandyti save  | 2,6 |
| Beveik kiekvienoje pamokoje paliekama laiko permąstyti, ko išmokome, kas trukdė geriau mokytis  | 2,6 |
| Pamokose mokytojai dažnai duoda skirtingas užduotis labai gerai ir ne itin gerai besimokantiems mokiniams  | 2,7 |
| Pamokoje naudojamos užduotys ir medžiaga dažnai būna įdomios  | 2,7 |

14.6. tėvų apklausos žemiausios vertės:

|  |  |
| --- | --- |
| Jei per pamokas pateikiama medžiaga mano vaikui yra nesuprantama, aš samdau korepetitorių  | 1,9 |
| Mūsų šeima padeda mokyklai tvarkyti patalpas, aplinką  | 2,2 |
| Aš dažnai įsitraukiu į mokyklos renginių organizavimą  | 2,4 |
| Man svarbu tobulinti mokyklos veiklą – aš bendradarbiauju su mokyklos tėvų savivaldos (tėvų komitetų, tėvų tarybos ar kt.) atstovais  | 2,5 |
| Pamokos gana dažnai vyksta ne mokykloje  | 2,6 |

### VI SKYRIUS

### STIPRYBIŲ IR SILPNYBIŲ BEI GALIMYBIŲ IR GRĖSMIŲ (SSGG) ANALIZĖ

### 15. SSGG analizė atlikta siekiant identifikuoti Gimnazijos stipriąsias veiklos sritis ir numatyti tobulintinas veiklos kryptis. Atliekant SSGG analizę buvo remiamasi Gimnazijos veiklos kokybės įsivertinimo išvadomis, 2021 m. veiklos plano įgyvendinimo analizės duomenimis.

|  |  |
| --- | --- |
| Stiprybės | Silpnybės |
| 1. Geri brandos egzaminų, pagrindinio ugdymo pasiekimų patikrinimo ir nacionalinio mokinių pasiekimų patikrinimo rezultatai.
2. Mokymosi pagalba organizuojant konsultacijas mokiniams.
3. Integruotų pamokų organizavimas.
4. Gimnazijos išorinės erdvės pritaikytos aktyviam mokymuisi.
5. Skatinama ir palaikoma mokinių lyderystė įvairiose veiklose.
6. Gimnazijoje daug įvairių veiklų – projektų, renginių, pilietinių iniciatyvų, išvykų, varžybų ir pan.
7. Nuolat atnaujinamos mokymosi priemonės ir įranga.
 | 1. Nepakankamas ugdymo turinio diferencijavimas atsižvelgiant į mokinių skirtybes.
2. Ne visi mokiniai stebi ir apmąsto asmeninę pažangą.
3. Neišnaudojamos kolegialaus mokymosi galimybės.
4. Nemaža dalis tėvų pasyviai dalyvauja Gimnazijos veiklose, nepakankamai įsitraukia į vaikų ugdymą(si).
 |
| Galimybės | Grėsmės |
| 1. Plėsti išorines edukacines erdves ir atnaujinti vidines erdves.
2. Taikyti įvairius metodus, formas, skatinančius aktyvų mokinio įsitraukimą.
3. Naudoti informacines komunikacines technologijas, mokytis virtualioje aplinkoje.
4. Organizuoti ugdymą už Gimnazijos ribų esančiose aplinkose.
5. Dalyvaujant ES, šalies projektuose pritraukti lėšas.
6. Organizuoti prevencines ir sveikatą stiprinančias veiklas.
 | 1. Mokinių skaičiaus mažėjimas dėl mažo gimstamumo, gyvenamosios vietos keitimo, emigracijos.
2. Daugėja mokinių iš socialinės rizikos šeimų.
3. Kai kurių ugdymo dalykų mokytojų stygius.
4. Nuolat didėjantis mokytojų amžiaus vidurkis.
5. Nenuosekli šalies švietimo politika.

  |

###

Gimnazijai svarbiausiomis ir aktualiausiomis veiklos kryptimis ir toliau išlieka mokinio individualios pažangos skatinimas, mokymosi pasiekimų gerinimas, saugios aplinkos kūrimas.

### VII SKYRIUS

###  VIZIJA, MISIJA, VERTYBĖS

###  16. Vizija

###  Nuolat besimokanti, siekianti kiekvieno mokinio pažangos, puoselėjanti demokratines vertybes, saugi ir atvira kaitai švietimo įstaiga.

###  17. Misija

###  Teikti ikimokyklinį, priešmokyklinį, pradinį, pagrindinį ir vidurinį ugdymą, sudaryti sąlygas kiekvienam mokiniui siekti individualios pažangos saugioje ir ugdymui(si) palankioje aplinkoje.

###  18. Vertybės:

 18.1. Išsilavinimas.

18.2. Pilietiškumas.

18.3. Atsakomybė.

18.4. Šeima.

18.5. Tolerancija

**VIII SKYRIUS**

 **STRATEGINIAI PRIORITETAI, TIKSLAI IR UŽDAVINIAI**

19. **Prioritetai**

19.1.Mokymosi pasiekimai ir mokinio pažanga.

19.2. Saugi ugdymo(si) aplinka.

20. **Tikslai ir uždaviniai.**

|  |  |
| --- | --- |
| **TIKSLAI** | **UŽDAVINIAI** |
| 1. Siekti aukštesnių mokymosi pasiekimų ir kiekvieno mokinio pažangos.  | 1.1. Sudaryti galimybes mokiniams patirti įvairius mokymo(si) būdus ir formas bei kuo įvairesnes veiklas, skatinančias aktyvų mokinio įsitraukimą.  |
| * 1. Stebėti ir analizuoti mokinių individualią pažangą ir

pasiekimus  bei užtikrinti pažangą skatinantį grįžtamąjį ryšį.    |
| * 1. Teikti kryptingą mokymosi pagalbą atsižvelgiant į

individualius mokinio poreikius.    |
| 1.4. Skatinti kolegialų pedagogų bendradarbiavimą mokantis su kitais ir iš kitų.  |
| 2. Kurti saugią ir  ugdymo(si) poreikius atliepiančią Gimnazijos aplinką.  | 2.1. Stiprinti bendruomenės emocinę ir fizinę sveikatą bei ugdyti mokinių atsparumą neigiamoms įtakoms.   |

### IX SKYRIUS

### STRATEGINIŲ TIKSLŲ IR UŽDAVINIŲ ĮGYVENDINIMO PRIEMONIŲ PLANAS

1. **TIKSLAS.** Siekti aukštesnių mokymosi pasiekimų ir kiekvieno mokinio pažangos.

 **1.1 uždavinys.** Sudaryti galimybes mokiniams patirti įvairius mokymo(si) būdus ir formas bei kuo įvairesnes veiklas, skatinančias aktyvų mokinio įsitraukimą.

|  |  |  |  |
| --- | --- | --- | --- |
| **Eil.****Nr.** | **Priemonės**  | **Atsakingi** | **Lėšos** |
| 1. | Ugdomosios veiklos organizavimas įvairiose edukacinėse aplinkose (gimnazijos išorinės erdvės, veiklos už mokyklos ribų, edukacinės programos išvykų metu, pamokos-susitikimai ir pan.). | Mokytojai, klasių vadovai | Žmogiškieji ištekliai, mokymo lėšos  |
| 2. | Įvairių mokymo(si) metodų ir būdų, skatinančių aktyvų mokinių įsitraukimą, taikymas pamokose tenkinant mokinių pažinimo ir saviraiškos poreikius. | Mokytojai, specialieji pedagogai | Žmogiškieji ištekliai, mokymo lėšos |
| 3. | Ugdymo karjerai organizavimas siekiant (ugdymo karjerai poreikių tyrimai, karjeros planų rengimas, susitikimai su aukštųjų mokyklų, įstaigų atstovais, buvusiais mokiniais, karjeros veiklinimo išvykos). | Klasių vadovai, karjeros ugdymo specialistė | Žmogiškieji ištekliai, mokymo lėšos |
| 4. | Gamtosauginės veiklos organizavimas skatinant Gimnazijos bendruomenę pažinti artimiausios aplinkos bioįvairovę, ją puoselėti ir kurti bei tapti pokyčių lyderiais (integruotos chemijos-biologijos pamokos, gamtamokslinė konferencija, aplinkos švarinimo akcijos, Klimato savaitės renginiai, kūrybinės dirbtuvės ir diskusijos aplinkosaugos temomis). | Gamtosauginis komitetas |
| **Laukiamas rezultatas.**  Mokytojai parenka ugdymo(si) metodus, formas ir užduotis taip, kad mokymasis mokiniams padėtų įgyti įvairios prasmingos patirties (stebėjimo, tyrinėjimo, eksperimentavimo, žaidimo, kūrybos taip pat socialinių sąveikų). Kiekvienam mokiniui sudaroma galimybė patirti įvairius mokymosi būdus ir formas, išbandyti įvairių rūšių užduotis ir kuo įvairesnes veiklas įvairiuose kontekstuose. Kasmet kiekvienas mokytojas organizuoja 1–4 pamokas netradicinėse edukacinėse aplinkose. Mokiniai pažintinių išvykų metu aplanko po 1–2 edukacinius renginius. 95 proc. mokytojų naudoja Microsoft Teams virtualią aplinką. Daugiau nei 50 proc. mokytojų pamokose naudoja skaitmenines priemones. Karjeros galimybes mokiniai sieja su ugdymosi galimybėmis. Jie geba tikslingai ir pagrįstai pasirinkti ugdymosi sritis ir (ar) dalykus aukštesnėse klasėse.  |

* 1. **uždavinys.** Stebėti ir analizuoti mokinių individualią pažangą ir pasiekimus bei

užtikrinti nuolatinę pažangą skatinantį grįžtamąjį ryšį.

|  |  |  |  |
| --- | --- | --- | --- |
| **Eil.****Nr.** | **Priemonės**  | **Atsakingi** | **Lėšos** |
| 1. | Mokymosi pasiekimų rezultatų bei individualios mokinių pažangos analizė ir aptarimai (pusmečių ir metiniai rezultatai, brandos egzaminų, pagrindinio ugdymo pasiekimų patikrinimo, nacionalinio mokinių pasiekimų patikrinimo rezultatai). | Direktorius, direktoriaus pavaduotoja ugdymui, mokytojai, klasių vadovai, specialieji pedagogai | Žmogiškieji ištekliai |
| 2. | Individualios pažangos stebėjimas, fiksavimas ir analizavimas. Grįžtamojo ryšio užtikrinimas. | Mokytojai, klasių vadovai, specialieji pedagogai, direktoriaus pavaduotoja ugdymui | Žmogiškieji ištekliai |
| 3. | Tikslingas įvairių priemonių, skirtų mokinių mokymosi motyvacijai didinti, organizavimas. | Klasių vadovai,socialinė pedagogė | Žmogiškieji ištekliai,projektų ir rėmėjų lėšos |
| **Laukiamas rezultatas.**  Gimnazijoje įvairiais lygmenimis analizuojami apibendrinti, susumuoti atskiro ugdymo(si) laikotarpio ar ugdymo pagal tam tikrą programą rezultatai ir mokinio individuali pažanga. Mokiniai įsitraukia į mokymosi pasiekimų į(si)vertinimą, pažangos stebėjimą, pasiektų rezultatų apmąstymą. Kartu su mokiniais priimami susitarimai dėl pasiekimų gerinimo. Įvairiomis formomis ir būdais mokiniai skatinami siekti pažangos. Nuo 2022 m. iki 2026 m. mokinių, kurie padarė pažangą arba jų individuali pažanga nepakito, nesumažėjo. Mokytojai užtikrina, kad mokiniams ir jų tėvams (globėjams, rūpintojams) informacija apie mokymą(si) būtų teikiama laiku, būtų informatyvi, asmeniška ir skatinanti kiekvieną mokinį siekti asmeninės pažangos.  |

* 1. **uždavinys.** Teikti kryptingą mokymosi pagalbą atsižvelgiant į individualius

mokinio poreikius.

|  |  |  |  |
| --- | --- | --- | --- |
| **Eil.Nr.** | **Priemonės**  | **Atsakingi** | **Ištekliai** |
| 1. | Mokinių individualių ugdymosi poreikių identifikavimas, konsultavimas siekiant nustatyti vaiko asmenybės, elgesio ir emocijų bei mokymosi sunkumus.  | Vaiko gerovės komisija, specialieji pedagogai, Kėdainių pedagoginė psichologinė tarnyba | Žmogiškieji ištekliai |
| 2. | Individualizuotų ir pritaikytų bendrųjų programų, individualiųjų ugdymo planų ir pagalbos mokiniui planų parengimas. | Mokytojai, specialieji pedagogai | Žmogiškieji ištekliai |
| 3. | Ugdymo plano galimybių panaudojimas mokinių ugdymosi poreikiams tenkinti. | Direktoriaus pavaduotoja ugdymui, mokytojai, pagalbos mokiniui specialistai | Žmogiškieji ištekliai, mokymo lėšos |
| 4. | Mokytojų, tėvų (globėjų, rūpintojų) konsultavimas, informavimas supažindinant su vaikų raidos ypatumais, asmenybės, elgesio sunkumais, jų priežastimis, sprendimo būdais.  | Vaiko gerovės komisija, klasių vadovai, mokytojai | Žmogiškieji ištekliai |
|  | **Laukiamas rezultatas.** Įvertinamos ugdytinių asmenybės ir ugdymosi problemos, galios ir sunkumai. Bendrosios programos pritaikomos ir individualizuojamos atsižvelgiant į mokinių, turinčių specialiųjų ugdymosi poreikių, galias. Pagal individualius poreikius rengiami pagalbos mokiniui planai. Kartu su mokiniais sudaromi vidurinio ugdymo pakopos individualūs ugdymo planai, kurie padeda išsikelti mokymosi tikslus, juos įgyvendinti, prisiimti asmeninę atsakomybę už mokymąsi.Ugdymo plano valandos, skirtos mokinių ugdymosi poreikiams tenkinti, skiriamos konsultacijoms, dalykų moduliams, pasirenkamiesiems dalykams, projektiniams darbams vykdyti. Organizuojamos personalizuotos ir grupinės įvairių dalykų konsultacijos mokiniams. Sudaromos galimybės mokiniams įveikti mokymosi sunkumus bei gilinti ugdymo dalykų žinias. Mokslo metų pažangumas siekia 93 proc. Paliktų kartoti ugdymo programą mokinių skaičius ne didesnis negu 3 proc. Tėvams (globėjams) suteikiama pedagoginių, psichologinių žinių. Jie supažindinami su mokinių raidos ypatumais, asmenybės, elgesio sunkumais bei šių sunkumų priežastimis, tariamasi, kaip įveikti sunkumus. Teikdama pagalbą, mokykla bendradarbiauja su visomis reikalingomis specializuotomis tarnybomis. |

**1.4** **uždavinys.** Skatinti kolegialų pedagogų bendradarbiavimą mokantis su kitais ir iš kitų.

|  |  |  |  |
| --- | --- | --- | --- |
| **Eil.Nr.** | **Priemonės**  | **Atsakingi** | **Ištekliai** |
| 1. | Bendradarbiavimas su kolegomis organizuojant integruotas pamokas.  | Mokytojai, pagalbos mokiniui specialistai | Žmogiškieji ištekliai  |
| 2. | Dalijimasis metodine patirtimi su gimnazijos, Kėdainių rajono savivaldybės, šalies mokytojais: kolegų pamokų stebėjimai ir aptarimai, pranešimai seminaruose, seminarų, mokymų organizavimas, metodinių dienų organizavimas. | Mokytojai, pagalbos mokiniui specialistai | Žmogiškieji ištekliai |
| 3. | Kvalifikacijos ir kompetencijų tobulinimas pagal gimnazijos numatytus kvalifikacijos tobulinimo prioritetus. | Administracija, mokytojai, pagalbos mokiniui specialistai | Mokymo lėšos, kvalifikacijos programų lėšos |
| **Laukiamas rezultatas.** Mokytojai mokosi drauge ir vieni iš kitų: dalydamiesi gerąja darbo patirtimi, atradimais, sumanymais ir kūriniais, studijuodami šaltinius, stebėdami kolegų pamokas, kursuose, seminaruose. Mokymasis ir veikimas vyksta įvairiose mokytojų komandose. Per metus organizuojamos 1–2 mokytojų mokymosi išvykos, skirtos akiračiui plėsti ir mokinių ugdymo turiniui praturtinti ir aktualizuoti. Kasmet kiekvienas mokytojas organizuoja 1–3 integruotas pamokas, stebi 2–5 kolegų pamokas. |

 **2 TIKSLAS.** Kurti saugią ir  ugdymo(si) poreikius atliepiančią gimnazijos aplinką.

**Uždavinys.** Stiprinti bendruomenės emocinę ir fizinę sveikatą bei ugdyti mokinių atsparumą neigiamoms įtakoms.

|  |  |  |  |
| --- | --- | --- | --- |
| **Eil.Nr.** | **Priemonės**  | **Atsakingi** | **Ištekliai** |
| 1. | Integruojamų į ugdymo dalykų turinį, neformalųjį vaikų švietimą prevencinių programų įgyvendinimas.  | Socialinė pedagogė, klasių vadovai | Žmogiškieji ištekliai,mokymolėšos, projektųlėšos |
| 2. | Prevencinių renginių, mokinių fizinį aktyvumą skatinančių, sveikatą stiprinančių renginių ir projektinės veiklos organizavimas. Socializacijos projektų rengimas ir jų įgyvendinimas. | Socialinė pedagogė, klasių vadovai | Programų, projektų lėšos |
| 3. | Mokinių, mokytojų, tėvų (globėjų, rūpintojų) švietimas sveikatos stiprinimo, žalingų įpročių prevencijos, mokinių saugumo užtikrinimo temomis. | Administracija, klasių vadovai, pagalbos mokiniui specialistai | Žmogiškieji ištekliai, mokymo lėšos |
| 4. | Bendradarbiavimas su socialiniais partneriais vykdant psichotropinių medžiagų vartojimo, nusikalstamumo ir patyčių prevenciją, skatinant sveiką gyvenseną, užtikrinant mokinių saugumą (Kėdainių rajono policijos komisariatas, Kėdainių rajono vaiko teisių apsaugos skyrius, Kėdainių pirminės sveikatos priežiūros centras, Kėdainių rajono visuomenės sveikatos biuras, Kėdainių švietimo pagalbos tarnyba, socialinės paramos skyrius, seniūnijos socialiniai darbuotojai, šeimos atvejo vadybininkai). | Administracija, klasių vadovai, pagalbos mokiniui specialistai | Žmogiškieji ištekliai |
| **Laukiamas rezultatas.** Į ugdymo turinį ir neformalųjį švietimą integruojamos Sveikatos ir lytiškumo ugdymo bei rengimo šeimai bendroji programa, Žmogaus saugos bendroji programa, Alkoholio, tabako ir kitų psichiką veikiančių medžiagų vartojimo prevencijos programa. Visiems mokiniams sudarytos galimybės dalyvauti bent vienoje ilgalaikėje prevencinėje programoje („Antras žingsnis“, „Įveikiame kartu“, „Paauglystės kryžkelės“, „Raktai į sėkmę“). Gimnazijoje kasmet mokiniams organizuojami 4–6 prevenciniai renginiai, 2–3 sveikatos stiprinimo renginiai, 2–3 renginiai, skatinantys mokinių etišką elgesį, ugdantys geranoriškus mokinių tarpasmeninius santykius. Mokiniai aktyviai dalyvauja Kėdainių rajono savivaldybėje ir respublikoje organizuojamuose sportiniuose renginiuose, vasaros poilsio užimtumo projektuose. 75 proc. mokytojų dalyvauja renginiuose, skirtuose emocinei ir fizinei sveikatai stiprinti. |

### X SKYRIUS

###  2022–2026 METŲ STRATEGINIO PLANO ĮSIVERTINIMAS

21.Strateginio plano įgyvendinimo įsivertinimą vykdo Gimnazijos direktoriaus įsakymu sudaryta darbo grupė pagal strateginiame plane numatytus įsivertinimo kriterijus.

22. Kiekvienų metų gruodžio mėnesį atliekamas tarpinis įsivertinimas. Tarpinio įsivertinimo metu analizuojama ir įsivertinama einamųjų metų gimnazijos veikla, kuri buvo suplanuota metiniame veiklos plane.

23. Strateginio plano įgyvendinimo vertinimo kriterijai:

23.1. strateginis planas įgyvendintas gerai, jeigu:

• 3 metų metinių veiklos planų įgyvendinimas įsivertintas gerai;

• 2 metų – gerai arba labai gerai, o 1 metų –patenkinamai;

23.2. strateginis planas įgyvendintas patenkinamai, jeigu 3 metų metinių veiklos planų įgyvendinimas įsivertintas patenkinamai arba 2 metų įsivertinimas – patenkinamai, o 1 metų – gerai;

23.3. strateginis planas įgyvendintas nepatenkinamai, jeigu 3 metų metinių veiklos planų įgyvendinimas įvertintas nepatenkinamai arba 2 metų – nepatenkinamai, o 1 metų – patenkinamai ar gerai.

**XI SKYRIUS**

 **STRATEGINIO PLANO KOREGAVIMAS**

24. Strateginis planas gali būti koreguojamas:

24.1. pasikeitus šalies, Kėdainių rajono savivaldybės švietimo politikai;

24.2. kiekvieno įgyvendinimo etapo pabaigoje, atsižvelgiant į metinio veiklos plano rezultatus;

24.3. kiekvieno įgyvendinimo etapo pradžioje ar pabaigoje, atsižvelgiant į veiklos kokybės įsivertinimo ir išorės veiklos kokybės vertinimo rekomendacijas. \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

PRITARTA

Kėdainių r. Krakių Mikalojaus Katkaus

gimnazijos tarybos

2022 m. sausio 17 d.

protokoliniu nutarimu Nr. 1

PRITARTA

Kėdainių rajono savivaldybės administracijos

Švietimo skyriaus vedėja

Vilma Dobrovolskienė ..........................

2022 m. sausio ...... d.